Dwelmeuwel ruk hand uit op Rehoboth - Crime - Windhoek Express
Friday, May 24th, 2019 11:31:09
19 April 2018 | Crime
Die dagga het volgens polisie 'n straatwaarde van amper N$11 000. Foto Facebook
Minder as ’n week na ’n praatjie vir besorgde ouers en gemeenskapslede van Rehoboth oor die dwelmprobleem op die dorp, is ’n man op heterdaad met dagga in sy besit betrap.
Terwyl foto’s van die hoeveelheid dagga wat in die man se besit gevind is die rondtes op sosiale media doen, word hy gestenig vir die feit dat hy een van talle mense is wat na bewering dwelms aan skoolkinders verkoop.
“Die dwelmprobleem op Rehoboth het ’n winsgewende besigheid geword,” sê Lukas de Klerk van die Popular Democratic Movement (PDM). Inwoners praat openlik oor die smokkelhuise op die dorp en daar word ongelukkig nie net dagga gevind nie. “Behalwe vir die skunk, smokkel hulle met mandrax en kokaïene ook,” sê hy.
Juis daarom het ’n groep besorgdes dit goed gedink om mekaar tydens die praatjie te raadpleeg oor die probleem, met ’n paar ouers wat erken het hulle het al hul kinders by die smokkelhuise gaan soek. “Dis aaklig om te sien hoeveel meisies, jong graad 8-meisies, wat uit daardie huise loop,” sê ’n bekommerde ouer.
“As jy vir een oomblik dink jou kinders is gevrywaar, dan moet jy weer dink. Want ek het my kinders ook waardes geleer, maar ten spyte daarvan sien ek ook soms hoe hoog my kind is,” erken ’n ander ouer.
Volgens De Klerk is die grootste probleem ’n tekort aan mannekrag by die plaaslike polisie. “Die polisiemag op die dorp is nie opgelei vir sulke sake nie. Rehoboth benodig ’n regverdige narkotika tak,” sê hy. “Hier kort ’n span wat opgelei is om hierdie soort sake te hanteer, want die probleem ruk handuit. Meisiekinders van 14 jaar moet nie in smokkelhuise wees ná skool nie, en hulle moet beslis nie dwelms gebruik of daarmee gekonfronteer word nie,” sê hy.
Die Rehoboth polisie het ’n saak van dwelmhandel bevestig en gesê die 22 pakkies dagga wat op die man gevind is, het ’n straatwaarde van sowat N$10 500.